钦定古今图书集成/理学汇编/学行典/第072卷 > 朱子大全集 > 《答吕子约》
## 钦定古今图书集成/理学汇编/学行典/第072卷 > 朱子大全集 > 《答吕子约》

诲谕，谓只于静坐处寻讨，恐不免助长之病；或又失之，则一蹴而堕于释氏之见。某自顾涣散之久，近稍收拾，粗有静养工夫，然工夫浅薄，客虑犹多，虽未至便有此病，然亦岂敢不常自警省也？兼亦自觉未堕释氏之见者，盖释氏是从空处求，吾儒是自实处见。喜怒哀乐之未发，初非空无，寂然不动，本皆完具。释氏于此看得偏阙，所以随在生病，又“元者善之长” 底意思。释氏既不识元，绝类离群，以寂灭为乐，反指天地之心为幻妄，将四端苗裔遏绝闭塞，不容其流行。若儒者则要于此发处认取也。近看周子“动而无动，静而无静” 之语，颇有所省。夫动而无动，则唤不有止；静而无静，则唤不森然。此虽非天下之至神不能与于此，然一动一静之本体，盖元如是。因此静存动察，既无交互，亦不落空。今所虑者，非在于堕释氏之见，乃在于日用之闲主敬守义工夫自不接续而已。若于此能自力，则敬义夹持，此心少放，自不到得生病痛也。所见如此，更愿指诲。

此正如明道所说“扶醉人”语，不溺于虚无空寂，即沦
于纷扰支离意。